b'\n_START_ARTICLE_\n\xc5\xbdilavka\n_START_PARAGRAPH_\n\xc5\xbdilavka je avtohtona vinska trta Hercegovine, ju\xc5\xbenega predela Bosne in Hercegovine.\n_START_SECTION_\nZna\xc4\x8dilnosti\n_START_PARAGRAPH_\nVinska trta je bujne rasti, redne in zadovoljive rodnosti. Je srednje pozna sorta, ki dozori konec septembra. Te\xc5\xbea posameznega grozda dose\xc5\xbee 150 do 200 gramov. Grozdje se vzgaja se na nizkem, srednje visokem in visokem trsu. Zelo dobro uspeva na plitkih in kra\xc5\xa1kih tleh ter odli\xc4\x8dno prena\xc5\xa1a |su\xc5\xa1o. Sladkorna stopnja v mo\xc5\xa1tu varira med 20 in 24\xc2\xa0%, kislinska stopnja mo\xc5\xa1ta pa zna\xc5\xa1a 5 do 8 g/l. Vino proizvedeno iz sorte grozdja \xc5\xbeilavka je visoko kvalitetno s karakteristi\xc4\x8dnim vonjem. Je harmoni\xc4\x8dno, kristalne bistrine in igrive rumeno-zelene barve. Vino dose\xc5\xbee alkoholno stopnjo 12 do 13\xc2\xa0%. Servira se ohlajeno na temperaturo 12 \xc2\xb0C.\n_START_SECTION_\nVinorodno podro\xc4\x8dje\n_START_PARAGRAPH_\n\xc5\xbdilavka uspeva predvsem na podro\xc4\x8dju ju\xc5\xbeno od Mostarja, v okolici naselij \xc4\x8citluk, Med\xc5\xbeugorje, Ljubu\xc5\xa1ki in \xc4\x8capljina. Predvsem so opazni proizvajalci Nui\xc4\x87, \xc5\xa0kegro, Brki\xc4\x87, Vinarija \xc4\x8citluk. V nekdanji Jugoslaviji se je \xc5\xbeilavka v manj\xc5\xa1em obsegu vzgajala tudi na drugih podro\xc4\x8djih, kjer se je mo\xc5\xa1t me\xc5\xa1al z drugimi sortami. Danes se skoraj izklju\xc4\x8dno vzgaja v Hercegovini in stekleni\xc4\x8di sama, kot tudi drugo sortno vino iz Hercegovine, Blatina. Vino je primerno tudi za hranjenje v hrastovih sodih, za tako imenovana barik (barrique) vina.\n_START_SECTION_\nSinonimi\n_START_PARAGRAPH_\n\xc5\xbdilavka je znana tudi pod imeni Mostarska, Mostarska \xc5\xbdilavka, Zhelavka Biella, \xc5\xbdilava Hercegova\xc4\x8dka, Zilavka, \xc5\xbdilavka Bijela in \xc5\xbdilavka Mostarska.'